Video: Malema onder skoot oor AK47 | Maroela Media
Beeldmateriaal het aan die lig gekom wat wys hoe Julius Malema, leier van die EFF, klaarblyklik 'n AK47-aanvalsgeweer afvuur.
Volgens die EFF was dit egter nie 'n regte vuurwapen nie en is geen werklike koeëls is afgevuur nie.
AfriForum het intussen bekend gemaak dat hy strafregtelike klagte teen Malema gaan indien in verband met die voorval. Marnus Kamfer, regs- en risikobestuurder by AfriForum se afdeling vir gemeenskapsveiligheid, het gesê die organisasie gaan later vandag die klagte by die Lyttelton-polisiestasie aanhangig maak.
Volgens Kamfer sal die organisasie 'n klag aanhangig maak ingevolge art. 120 (7) van die Vuurwapenbeheerwet van 2000. "Volgens die artikel is dit 'n misdryf om 'n vuurwapen in 'n beboude gebied of openbare plek af te vuur sonder goeie rede om dit te doen."
Kamfer het gesê AfriForum sal ook 'n klag aanhangig maak rakende die besit van 'n ongelisensieerde vuurwapen. "Ons wil uitvind of Malema die nodige toestemming en dokumente het om in besit van daardie vuurwapen te wees."
Die ANC Jeugliga se eThekwini-streek het intussen die polisie versoek om ondersoek na die voorval in te stel. "Dit is ons mening dat die gedrag onveilig, onverantwoordelik en ook strydig is met art. 120 (7) van die Vuurwapenbeheerwet van 2000,"het Thulisa Ndlela, woordvoerder van die Jeugliga, gesê.
"Ons doen om dié rede 'n beroep op wetstoepassingsagentskappe om die voorval te ondersoek. Selfs vir iemand soos Malema, wat moreel in gedrang is, is die soort gedrag onaanvaarbaar en moet dit veroordeel word."
Ndlela het gesê die Jeugliga is bekommerd dat so 'n openbare vertoning van roekelose gedrag die pogings wat gemaak word om geweld in die land te bestry sal ondermyn.
Die engelse beskrywing " loose canon" beskryf die oportunis baie goed. Solank hy alles deurmekaar kan krap en mense opsweep is hy in sy element. Hy kry ook soveel media dekking dat hy hom verbeel hy is baie belangriker as wat goed is vir ekonomiese stabiliteit en vooruitgang.
Dit lyk my die man is nou heeltemal van sy trollie af. Vat hom vas.
Wonder wie die witman in die video is wat die wapen by Malema gevat het nadat Malema die wapen gevuur het? Wat maak 'n witman by 'n EFF vergadering?